Il-Pulizija qed iżżomm taħt arrest raġel ta’ 55 sena wara li allegatament spara żewġ tiri fl-ajru. TVM huwa infurmat li l-każ seħħ għall-ħabta tas-1.45am fuq bejt ta’ dar privata fi Triq San Kurunatu, fin-Nadur. Sorsi li tkellmu ma’ TVM qalu li l-Pulizija qed titratta dan il-każ bħala wieħed sensittiv ħafna peress li r-raġel miżmum kemm-il darba kellu bżonn li jingħata assistenza medika. L-istess sorsi spjegaw li mill-investigazzjonijiet illi saru jirriżulta li aktar kmieni matul il-ġurnata kien qam argument, x’aktarx bejn it-tliet aħwa li jgħixu flimkien. Iżda fis-satra tal-lejl, waqt li tnejn mill-aħwa kienu reqdin, l-ieħor tela’ fuq il-bejt, armat b’senter tal-kaċċa u spara żewġ tiri fl-ajru. Sakemm il-Pulizija waslu fuq il-post, ir-raġel li spara ħarab u bdiet tfittxija għalih. Sadanittant, il-Pulizija ġabru liż-żewġt aħwa l-oħra irġiel ta’ 52 u 60 sena, fejn ġew interrogati fl-Għassa tar-Rabat Għawdex sabiex tkun stabbilità r-raġuni għala ħuhom allegatament spara. Dan instab iktar tard waranofsinhar u ġie arrestat. Il-Pulizija għadhom qed jinvestigaw il-każ.